DA Den Europæiske Unions Tidende CE 78/556

(2004/C 78 E/0591)

SKRIFTLIG FORESPØRGSEL E-3460/03

af Erik Meijer (GUE/NGL) til Kommissionen

(21. november 2003)

Om: Den kommende medlemsstat Tjekkiets modstand mod udryddelse af børneprostitution i grænseområderne til Tyskland

1. Har Kommissionen kendskab til, at i hundredvis af børn mellem 9 og 14 år ifølge en rapport fra den tyske hjælpeorganisation Karo siden begyndelsen af 1990'erne som følge af deres forældres fattigdom er blevet tvunget ud i prostitution på tjekkisk territorium langs med grænsen til Tyskland, og at de der udsættes for misbrug af sexturister fra Tyskland?

2. Har Kommissionen ligeledes kendskab til, at den tjekkiske regering indtil nu har benægtet indholdet af Karo-rapporten og afviser at tage anmodningerne fra Unicef i dette spørgsmål alvorligt samt ikke gør brug af et nyligt tilbud fra den tyske regering om støtte til løsning af dette uacceptable problem?

3. Finder Kommissionen det acceptabelt, at den kommende EU-medlemsstat Tjekkiet i stedet for at træffe foranstaltninger til løsning af dette uacceptable problem nu lader foretage en undersøgelse af eventuelle strafbare handlinger fra Karos side i form af spredning af injurier, især fordi de oplysninger, som Karo i årevis har givet om farven og nummerpladerne på de biler, der tilhører de prostitueredes regelmæssige kunder, ikke blev givet i form af officielle anmeldelser med juridisk virkning?

4. Finder Kommissionen det generelt acceptabelt, at EU's medlemsstater bestrider de grænseoverskridende problemer i forhold til andre medlemsstater, bekæmper ngo'er og nægter at samarbejde med deres nabostater om en løsning på problemet?

5. Hvorledes kan Kommissionen bidrage til, at dette problem løses, inden Tjekkiet bliver medlem af EU den 1. maj 2004, således at denne uacceptable situation langs en af EU's fremtidige indre grænser bliver permanent?

Kilde: Det nederlandske dagblad »de Volkskrant« af 6. november 2003.

Svar afgivet på Kommissionens vegne af António Vitorino

(7. januar 2004)

Kommissionen har kendskab til Karo-projektet, der yder støtte til prostituerede og ofre for menneskehandel og seksuel udnyttelse, herunder børn. Karo modtager finansiel støtte fra EU's Interreg-program.

Kommissionen er også bekendt med bogen »Kinder auf dem Strich. Bericht von der deutsch-tschechischen Grenze«, skrevet af Cathrin Schauer, som arbejder for Karo, og redigeret og præsenteret af den tyske komité for FN's Børnefond (Unicef) og den tyske afdeling af ECPAT (Stop børneprostitution og handel med børn) den 28. oktober 2003.

Kommissionen har noteret sig erklæringerne fra den tjekkiske regering i dette spørgsmål samt den igangværende debat om den nævnte publikation. Kommissionen er i permanent kontakt med den tjekkiske regering og vil fortsat observere situationen samt de fremtidige initiativer fra den tjekkiske regering for at kunne yde enhver mulig støtte i bekæmpelsen af misbrug af børn.

I sin periodiske rapport for 2002 konkluderede Kommissionen, at den tjekkiske regering havde taget vigtige skridt med henblik på at tage fat på problemet med menneskehandel. I de seneste år har den tjekkiske regering således taget flere initiativer til at forbedre det lovgivningsmæssige grundlag på dette område. En ændring af strafferetten i 2002 udvider definitionen af »ulovlig handel« til også at omfatte handel med børn, og en ændring af strafferetsplejen har fremskyndet og forenklet retssager, hvor ofrene er børn. I 2000 vedtog den tjekkiske regering en national handlingsplan for bekæmpelse af seksuelt misbrug af børn i kommercielt øjemed og i 2003 en national handlingsplan for bekæmpelse af menneskehandel med henblik på seksuel udnyttelse. Der følges løbende op på gennemførelsen af planerne. Kommissionen opfordrer de tjekkiske myndigheder til at træffe yderligere foranstaltninger, særligt med hensyn til at sikre et effektivt overvågningssystem samt en effektiv opsporing og retsforfølgning af gerningsmændene. Det er også vigtigt, at de tjekkiske myndigheder sørger for et nært samarbejde mellem relevante politiafdelinger, internt såvel som i forhold til nabolandene.

Under Phare-programmet har Kommissionen tilvejebragt betydelige finansielle midler til de tjekkiske myndigheder til bekæmpelse af organiseret kriminalitet og menneskehandel. Der er til dette formål bevilget ca. 5,5 mio. EUR til Tjekkiet i de seneste fire år. Efter Tjekkiets tiltrædelse af EU kan der ydes yderligere støtte i henhold til overgangsfaciliteten.

Kommissionen understreger, at medlemsstaterne samt tiltrædelses- og kandidatlandene er nødt til at samarbejde om at forebygge og bekæmpe handel med børn, børneprostitution og seksuel udnyttelse af børn efter en tværfaglig tilgang. En sådan tilgang indbefatter konsekvent handling over for kriminelle, der misbruger børn seksuelt, samt tiltag til forebyggelse af, at børn tvinges ud i prostitution og seksuelt misbrug. Samarbejdet mellem de kompetente offentlige myndigheder og de relevante internationale, mellemstatslige eller ikke-statslige organisationer bør så vidt muligt intensiveres i det udvidede EU.

Rammeafgørelsen om bekæmpelse af seksuel udnyttelse af børn og børnepornografi vil, når den formelt bliver vedtaget af Rådet og gennemført i medlemsstaterne, udgøre et andet vigtigt skridt i bekæmpelsen af disse afskyelige fænomener.